**ΕΝΩΤΙΚΗ ΑΓΩΝΙΣΤΙΚΗ ΚΙΝΗΣΗ ΠΥΡΟΣΒΕΣΤΩΝ**

**. Της Ένωσης Υπαλλήλων Πυροσβεστικού Σώματος Περιφέρειας Στερεάς Ελλάδας .**

Τηλ.: **6974881331,** fax: **2674022211,** web site: [www.eakp.gr](http://www.eakp.gr), email: [info@eakp.gr](mailto:info@eakp.gr)

**Αθήνα 29 Νοεμβρίου 2020**

**ΑΝΑΚΟΙΝΩΣΗ**

**Με κούφια λόγια, ψέματα και συκοφαντίες, δεν ασκείτε συνδικαλισμός γιατί όλα κρίνονται εκ του αποτελέσματος. Τα αποτελέσματα όμως της « δράσης » του κυβερνητικού συνδικαλισμού τα βιώνουν ήδη στην πλάτη τους χιλιάδες πυροσβέστες!**

**Συναδέλφισσες – Συνάδελφοι**, η νέα ανακοίνωση του Προεδρείου της Στερεάς Ελλάδος, με θέμα « **Ανακοίνωση – Απάντηση στην Ε.Α.Κ.Π. για την νέα έκθεση ιδεών της, για ακόμα μια φορά χαθήκαμε στην ανάγνωση** » ( βλ. eakp.gr ) επιβεβαιώνει αυτό που λέει ο σοφός λαός μας σε τέτοιες περιπτώσεις:

« **Όσα δεν φθάνει η αλεπού τα κάνει κρεμαστάρια** »

δηλαδή σε απλή μετάφραση, όταν δεν μπορεί κάποιος να καταφέρει αυτό που επιδιώκει και στην προκειμένη περίπτωση να αντιμετωπίσει το προεδρείο της ένωσης την υπεύθυνη κριτική της παράταξής μας, την υποτιμάει, την υποβαθμίζει και περί άλλον τυρβάζει.

« **Παλιά μου τέχνη κόσκινο** »

η τακτική των εκπροσώπων του κυβερνητικού συνδικαλισμού να ρίχνουν πάνω στο τραπέζι συνεχώς καινούργια ψέματα, να κατασκευάζουν πραγματικότητες στα μέτρα τους, για να αποφύγουν την συζήτηση επί της ουσίας και να πρέπει συνεχώς να αποδεικνύει η παράταξή μας, με όσα τις προσάπτουν, ότι δεν είναι ελέφαντας.

Όσο όμως « πραγματικό » είναι το γεγονός που αναφέρουν στην ανακοίνωσή τους, ότι ο αντιπρόεδρος της Ένωσης παραιτήθηκε για προσωπικούς του λόγους και όχι γιατί ο ίδιος κατήγγειλε κατά την διάρκεια του Δ.Σ τις **20/10/2020** το προεδρείο για αδράνεια, παρουσία όλων των μελών του Δ.Σ. και των τριών παρατάξεων, άλλο τόσο πραγματικά είναι όλα όσα προσπαθούν να προσάψουν στην Ε.Α.Κ.Π.

« **Για να μην χάνονται λοιπόν στην ανάγνωση** »

για όσα τους καταλογίζει η Ε.Α.Κ.Π. ότι **φρόντισαν** μέσα στα **8** συνεχόμενα χρόνια που είναι στο προεδρείο της Ένωσης, σε απόλυτη σύμπνοια με το προεδρείο της Π.Ο.Ε.Υ.Π.Σ. και της πλειοψηφίας των προεδρείων στις πρωτοβάθμιες Ενώσεις, **να μην κάνουν** για να περάσουν όλες οι κυβερνήσεις, ανενόχλητα, αντεργατικά μέτρα και να γίνει η ζωή μας μία πραγματική κόλαση. Αφού στοιχειώδη εργασιακά δικαιώματα που πάλεψαν για χρόνια κάτω από αντίξοες συνθήκες οι πραγματικοί αγωνιστές & πρωτεργάτες του συνδικαλιστικού μας κινήματος να αποκτήσουμε, χάθηκαν αμαχητί με δική τους ευθύνη σαν αέρας.

**Ας δώσουν** λοιπόν τώρα, όχι σε εμάς, γιατί εμείς ξέρουμε πολύ καλά ποιος είναι ο πραγματικός τους ρόλος και η « προσφορά τους » στο συνδικαλιστικό μας κίνημα, αν και αυτό στις μέρες μας ειδικά μετά την ψήφιση του νόμου **4662/2020** το έχει αντιληφθεί και ο πλέον δύσπιστος ή αδαείς για το εργασιακό γίγνεσθαι, **μία ξεκάθαρη απάντηση:**

* **Ε**πί των ημερών τους ποιο εργασιακό δικαίωμα κατέκτησαν οι πυροσβέστες ή πως βελτιώθηκε η εργασιακή τους καθημερινότητα τοπικά στην Στερεά Ελλάδα, αλλά και γενικότερα, με τους υποτιθέμενους αγώνες τους μέσω των υπομνημάτων, των σικέ συναντήσεων με τις πολιτικές και φυσικές ηγεσίες ή των δικαστικών « αγώνων »;
* **Σ**ε ποια κυβερνητική αντεργατική μεθόδευση σε βάρος των μισθολογικών μας απολαβών, των ασφαλιστικών μας δικαιωμάτων, του χρόνου εργασίας μας, των συνθηκών εργασίας, έβαλαν εμπόδια για να μην περάσει;
* **Τ**ι αγώνα έκαναν για να μην καταργηθούν οι μισθολογικές προαγωγές που τις έπαιρναν όλοι οι πυροσβέστες ανεξαρτήτου βαθμού, από την προηγούμενη κυβέρνηση ΣΥ.ΡΙΖ.Α., που έφερε το πιο αντιδραστικό μισθολόγιο στα χρονικά των Σ.Α. και τώρα τους παραμυθιάζουν με το μαϊμού βαθμολόγιο.
* **Τ**ι έκαναν για να μην φθάσουν τα όρια ηλικίας της συνταξιοδότησής μας, ( την στιγμή μάλιστα που το επάγγελμά μας έπρεπε να έχει αναγνωριστεί ως Β.Α.Ε., ) από τα **25** στα **40** χρόνια υπηρεσίας και το ηλικιακό όριο τα **60** έτη;
* **Τ**ι έκαναν για να ενταχθούν οι πυροσβέστες στα Β.Α.Ε. και να εφαρμοστεί επιτέλους μετά από **17** χρόνια που έγινε νομοθετική παρέμβαση με τον νόμο **3144/2003** ως αποτέλεσμα των αγωνιστικών κινητοποιήσεων, το πλαίσιο για την υγιεινή και ασφάλεια στους χώρους εργασίας και στα επιχειρησιακά συμβάντα;
* **Τ**ι έπραξαν για να υπάρχει καθαριότητα σε όλες τις Π.Υ. και τα Π.Κ. της χώρας σε καθημερινή βάση, τώρα μάλιστα σε συνθήκες πανδημίας, αντί να επιβάλλεται μέσα από σχετική διαταγή οι ίδιοι οι πυροσβέστες να καθαρίζουν με σχολαστικότητα τους χώρους W.C.!!! Να γίνονται τακτικές απολυμάνσεις. Να αποφεύγονται, οι συνωστισμοί στις μετακινήσεις. Να υπάρχουν σε επάρκεια με πιστώσεις του Π.Σ. και όχι με φιλοδωρήματα, αντισηπτικά και μάσκες.
* **Π**ως αντιμετώπισαν την αθλιότητα που βίωσαν οι συνάδελφοί μας στα αεροδρόμια της Fraport στα κοσμοπολίτικα νησιά, από πλευράς συνθηκών διαβίωσης και οικονομικής τους εξόντωσης.
* **Γ**ιατί στήριξαν και ύμνησαν τον νόμο **4662/2020** που κατάργησε το αμετάθετο και κατάργησε πλέον τον σταθερό χρόνο εργασίας μέσω και των επιφυλακών για προληπτικούς λόγους και οδηγεί την πυροπροστασία της χώρας σε πλήρη εμπορευματοποίηση και ανταποδοτικότητα;
* **Π**ως φαντάζονται ότι θα αξιοποιηθεί η αξιολόγηση που προβλέπεται και για τους υπαλλήλους του Πυροσβεστικού Σώματος; Για αξιοκρατικούς λόγους ή ως μελλοντικό εργαλείο « αποσυμφόρησης » όλων των κατηγοριών πυροσβεστικού προσωπικού, συνέπεια της διευρυμένης μεταφοράς αρμοδιοτήτων πυρασφάλειας σε δήμους, περιφέρειες, ιδιώτες, εθελοντές και Μ.Κ.Ο.;
* **Π**οιοι είναι οι αγώνες τους για να μην συνεχίζει να υπάρχει και συνεχώς να διευρύνεται η εργασιακή ομηρία χιλιάδων εποχικών και πενταετών πυροσβεστών;
* **Π**ως αντιμετώπισαν το όργιο των αυθαιρεσιών και των καταστρατηγήσεων κυρίως σε θέματα ωραρίου, αδειών και υπέρβασης καθηκόντων που γίνονται καθημερινά πλέον, χειμώνα - καλοκαίρι, στην μεγάλη πλειοψηφία των υπηρεσιών του σώματος;
* **Π**ως αντιμετώπισαν φαινόμενα αυταρχισμού που εκδηλώνονται ευρέως και με κάθε μορφή, προκειμένου **να υποχρεώνονται** οι πυροσβέστες που θίγονται από καταστρατηγήσεις και καταχρηστικές ενέργειες και προσπαθούν να βρουν το δίκιο τους, **να σκύβουν το κεφάλι**;
* **Π**ως αξιοποίησαν την καθολική κοινωνική αποδοχή των πυροσβεστών για την προσφορά τους ως δημόσιοι λειτουργοί, για να προωθήσουν χρόνια προβλήματα που έχουν να κάνουν με τις εργασιακές συνθήκες και να διεκδικήσουν λύσεις;
* **Τ**ι πρόσφεραν οι « αθόρυβες » και χωρίς τυμπανοκρουσίες παρεμβάσεις τους, όπως καμαρώνουν ότι πράττουν, την στιγμή που μέχρι και σήμερα οι πυροσβέστες αποτελούν την μοναδική εξαίρεση στον δημόσιο και ιδιωτικό τομέα με απλήρωτη υπερεργασία και να υποχρεώνονται να διακόψουν την άδεια ανατροφής τέκνων επί τριμήνου την αντιπυρική περίοδο;

Αυτά κύριοι συνάδελφοι του προεδρείου της Ε.Υ.Π.Σ. Στερεάς Ελλάδας και όλων των συνοδοιπόρων σας, είναι τα πραγματικά ερωτήματα που περιμένουν τις απαντήσεις σας οι πυροσβέστες και που είστε υποχρεωμένοι να τους τις δώσετε. Όλα τα υπόλοιπα που επικαλείστε ότι κάνετε και κυρίως για τις εκπτωτικές σας επιτυχίες που έχουν γίνει πεδίο δόξης λαμπρό στις τάξεις των ομογάλακτών σας, είναι:

« **Άλλα λόγια να αγαπιόμαστε & Φύκια για μεταξωτές κορδέλες** »

**ΕΝΩΤΙΚΗ ΑΓΩΝΙΣΤΙΚΗ ΚΙΝΗΣΗ ΠΥΡΟΣΒΕΣΤΩΝ**